BODOLAND रादाब: गब’र्धना, 30 आगष्ट: दुलाराय बर’ फरायसा आफादा जिल्ला एबसु आरो दख’रा एबसुखौ बिथोन होनाय बादियै बाकसा जिलानि सिङाव थानाय गब’र्धना दख’रा दुलाराय बर’ फरायसा आफादा खुस्राबारि बर’ गोजौ फरायसालिआव सानसेनि हाबाफारिजों थाखो – डाइन , गु आरो जि थाखोनि फरायसा-फरायसुलिफोरनि खन्थाइ आवरायनाय आरो बाथ्रा दान्थेनाय बादायलायनाय हाबाफारि लादों । गब’र्धना दख’रा एबसुनि आफादगिरि चन्दन मुछाहारीनि मासि लानानै सामलायनाय हाबाफारियाव बाकसा जिला एबसुनि थुनलायारि नेहाथारि मिथिंगा राजा बसुमतारीया गाहाइ आलासि महरै बाहागो लानानै हाबाफारिखौ जाफुंसार महर होयो आरो फरायसाफोरनि इउन जिउ दानायनि बागै गुवारै बेखेवनानै होयो । गब’र्धना दख’रा एबसुनि खन्थाइ आवरायनाय आरो बाथ्रा दान्थेलायनाय हाबाफारियाव बाक्सा जिल्लानि आखान्थि हारिमु नेहाथारि कमल सरगियारि, सालबारि जिला बर’ थुनलाइ आफादनि आफादगिरि दमबरुधर बसुमतारी, गब’र्धना गुदि बर’ थुनलाइ आफादनि आफादगिरि आलाराम गयारि, खुस्राबारि बर’ गोजौ फरायसालिनि गाहाइ फोरोंगिरि दिलिप औवारि आरो दख’रानि गोबां दैदेनगिरि बिथांमोना बाहागो लानानै हाबाफारिखौ मेहेरगोनां खालामो ।